Billige øl, venskablige kulisser og røgfyldte lokaler hører snart fortiden til i Aarhus. I øjeblikket er aarhusianerne vidne til en række værtshuslukninger. De såkaldte “brune” værtshuse, hvor hovedparten af indmaden er beklædt med mørkt træ, tung røg, og musikken konstant veksler i mellem Creedence Clearwater Revival og John Mogensen, lukker nemlig på rad og række.



Naturlig udvikling

Værtshusenes endelige død synes at ligge lige rundt om skænken. Fordi værtshusene før i tiden har haft godt fat i arbejderklassen, der lader pladsen til fordel for forældrekøbende, universitetstuderende og ikke-rygende post-teenager, som hellere vil drikke deres pilsner derhjemme eller bruge pengene på caféerne rundtomkring .

“Før i tiden boede arbejderklassen inde i byen, og efter arbejde tog de på det lokale værtshus. Men sådan er det ikke længere. Vi ser, at byen er blevet overtaget af unge studerende, der bor i en lejlighed, forældrene har købt, og som heller ikke har det samme forhold til rygning, som man tidligere havde,” siger Marianne Levinsen, der er forskningschef hos Fremforsk.

På Vores Sted ved Nørregade tager forpagter Kenn Nissen konsekvensen og lukker Vores Sted 30. juni.

“Vi kan ikke længere få det til at løbe rundt. Og vores stamgæster har nået en alder, hvor der begynder at blive færre af dem, og de unge vælger at tage på café eller kaffebar i stedet for,” siger Kenn Nissen.

På Troubadouren i Samsøgade lukker man også, men her kæmpede Susanne Brændstrup Andersen længe for at finde én, som kunne overtage vandhullet.

“Jeg har haft en ønske om, at Troubadouren skulle fortsætte med en ny ejer, men det har været en umulig opgave, fordi jeg så ingen anden udvej end at sælge til en bygherre, der i stedet for at drive værtshus vil bygge lejligheder. Det er jeg meget imod,” fortæller Susanne Brændstrup Andersen, der har drevet Troubadouren siden 1998.

Stedet har ellers været en succes, da det som et af de få “brune” værtshuse har haft en del faste stamgæster og unge studerende som fast inventar på værtshuset.



Troubadouren holder udsalg, hvor en øl kun koster 10 kroner, indtil værtshuset lukker.

Vi mister noget

Sidste år mistede aarhusianerne værtshusene Jægerhytten, Guldborg, Queens Pub grundet ejendomsovertagelser. Samme skæbne kommer også til at ramme Vennelyst Bar & Bodega på Randersvej i fremtiden, når der skal opføres nyt byggeri ved Nørreport.

Derfor ser vi startskuddet til en trend, hvor 2016 også lader til at blive et år, hvor vandhullerne vil blive tørret ud.

“Jeg har kun fået af vide, at der skal bygges et nyt byggeri, som så vil koste Vennelyst Bar & Bodega livet, men hvornår det sker, får jeg intet af vide om,” siger forpagter af Vennelyst Bar & Bodega, Lars Wagtmann Pedersen.

Hos Fremforsk mener forskningschef, Marianne Levinsen, at vi mister noget.

“Værtshusene har jo noget hjemmelig hygge, som der går tabt,” forklarer Marianne Levinsen.

